Александар Перишић је глумом почео да се бави у драмској секцији своје основне школе, а наставио на сцени Краљевачког позоришта, где је са својих 15 година добио улогу у представи "Рогоња", коју је режирао Миодраг Динуловић. Лик који му је додељен не постоји у оригиналном сценарију, већ је накнадно дописан. У наредној сезони играо је у представи "Варалица". Та представа је изведена свега три пута, јер је неколико дана након премијере почело НАТО бомбардовање СРЈ. Почетком новог миленијума, Краљевачко позориште је у потпуности прешло у професионални статус, а Перишић је од 2000. до 2006. пет пута покушавао да упише студије глуме на Факултету драмских уметности. У међувремену је уписао Правни факултет, а од 2004. сарађивао и са редитељком Александром Ковачевић, добивши улогу у представи "Перпетуум мобиле", за коју је сама написала текст и осмислила сценографију. Премијеру нове представе Перишић је извео тачно пет година након претходне улоге. У каснијим извођењима лик који је играо Перишић, тумачио је и Вукман Ракочевић. Пошто се 2007. вратио у Гимназију, где је служио војни рок, Перишић је играо у комаду "Фауст", који је изводила драмска секције те школе, у режији професорке српског језика и књижевности, Марина Панић.